Nye film- og serietips: uke 40 – VIDEOMAGASINET
Fire filmer som alle baserer seg på virkelige, men dog nokså ulike, hendelser danner denne ukens film- og serietips.
I denne filmen spiller Mark Ruffalo den bipolare Cam. Sammen med Maggie har Cam to døtre, men hele familielivet er nokså turbulent grunnet Cams psykiske diagnose. Da Maggie begynner å studere, for å kunne få en bedre betalt jobb og gi døtrene en bedre oppvekst, må Cam ta seg av barna alene. Vi befinner oss på 70-tallet i denne filmen, og psykisk helse fikk lite oppmerksomhet i samfunnet, og fedre som tok ansvaret for barna alene var ikke like naturlig for alle. Dermed blir Cam og familien nokså kontroversiell på mange vis.
Cams psykiske svingninger er godt skildret i filmen. Slik jeg oppfatter det blir hans opp- og nedturer tatt på alvor, og Ruffalo gjør en svært god rolle. Man kan kjenne igjen det lidenskapelige, kunstneriske, uttrykksfulle og energiske vesenet til et kreativt menneske når Cam er høyt oppe, men de dype dalene er desto verre, og sinnet kan ta overhånd.
Man kan se mennesket som Maggie en gang ble forelsket i, og som hun fortsatt elsker, når Cam har gode dager, men man kan også se problematikken når psyken styrer Cam fullstendig.
Dette er en følsom og sår, men samtidig underholdende film, om et svært viktig tema. Se den og bli glad i Cam du også!
Infinitely Polar Bear er tilgjengelig på Blu-ray, DVD og hos Viaplay.
Suffragette tar oss med tilbake til tidlig 1900-tall i London. Vi møter mennesker fra arbeiderklassen som må slite i gruelige lokaler, og særlig kvinnene lider. Slik får vi følge den feministiske bevegelsen som kjempet for kvinners likestilling, og som på grunn av dette ble forfulgt og straffet av staten. Kampen gjør så kvinnene rett og slett kan miste alt, men én etter én forstår de at noen må ta opp denne kampen.
Filmen forteller en viktig historie som danner grunnlaget for de verdiene og holdningene som eksisterer i England, og en rekke andre land, i dag.
En sentral karakter i filmen, Maud (Carey Mulligan), mister så mangt i kampen, og det kjennes på kroppen når vi får se hvordan hennes familie oppløses som konsekvens av ønsket om like rettigheter.
Suffragette er tilgjengelig på Blu-ray og DVD, og som leiefilm hos Viaplay.
The Danish Girl forteller historien om danske kunstneren Einar Wegener (Eddie Redmayne), som var verdens første person til å skifte kjønn. Einar oppdager at han egentlig er en kvinne, og at han føler seg mer hjemme med å være Lili Wegener framfor Einar Wegener. Slik starter en utfordrende prosess, for på 1920-tallet var dette noe helt annet enn i dag.
I filmen får vi følge Einars reise mot å bli den han vil være, nemlig Lili, og vi får også følge hans kone, Gerda (Alicia Vikander), midt oppe i alt dette. En så stor endring påvirker nemlig ikke bare Einar selv, men også hans kone Gerda som mister sin ektemann til fordel for Lili.
The Danish Girl skildrer begge disse hovedpersonenes situasjon på godt og empatisk vis, og vi kan ikke annet enn å ha forståelse for og bli rørt av dem begge to.
I tillegg til at The Danish Girl forteller en stadig aktuell og viktig historie, heves også filmen mange hakk ved at filmens hovedrolleinnehavere gjør glimrende rolleprestasjoner begge to.
The Danish Girl er tilgjengelig på Blu-ray og DVD, og som leie- og kjøpefilm hos Viaplay.
Bli med på ekstrem balansekunst i The Walk da den franske kunstneren Philippe Petit (Joseph Gordon-Levitt) går mellom World Trade Centers to tårn på en tynn line.
Petit satte seg dette som et mål han arbeidet mot i mange år, og dette krevde både mye trening og planlegging. Enkelt er det heller ikke da dette, naturlig nok, ikke er lovlig, og politiet dukker opp og forsøker å avblåse hele balanseringen.
The Walk innehar svært gode 3D-effekter, og de gjør seg virkelig godt i en film om balansering i slike høyder, så det er anbefalt å få med seg denne filmens mange dimensjoner.